ນັກລອຍນໍ້າທົນ Diana Nyard ສໍາເລັດຜົນ ໃນການລອຍຈາກ ຄິວບາ ມາສູ່ ສະຫະລັດ (ວິດີໂອ/ສະໄລດ໌)
Diana Nyard ​ໄວ 64 ປີ ປະສົບຜົນສໍາເລັດ ຫລັງຈາກໃຊ້ເວລາ 53 ຊົ່ວໂມງ ລອຍນໍ້າໄລຍະໄກ 177 ຫລັກ ໂດຍບໍ່ມີກົງກັນປາສະຫລາມ.
ນັກລອຍນໍ້າທົນຊາວອາເມຣິກັນ ທ່ານນາງ Diana Nyard ໄດ້ ກາຍມາເປັນຄົນທໍາອິດ ທີ່ໄດ້ລອຍນໍ້າໄລຍະໄກ ຈາກ ຄິວບາ ມາສູ່ ສະຫະລັດ ໂດຍບໍ່ໃຊ້ກົງເຫລັກປ້ອງກັນປາສະຫລາມ ທ່ານນາງ Nyard ອາຍຸ 64 ປີ ໄດ້ພະຍາຍາມເປັນເທື່ອທີ່ຫ້າ ແລະເທື່ອສຸດທ້າຍ ໃນການລອຍນໍ້າໄລຍະ 177 ກິໂລແມັດ ລະຫວ່າງນະຄອນຫລວງ Havana ມາສູ່ແຫລມພາກໃຕ້ສຸດ ຂອງລັດ Florida ໃນຕອນຍ່າງເຂົ້າມາສູ່ຝັ່ງ ລາວໄດ້ຍົກກໍ່າ ປັ້ນຂຶ້ນ ໃນວັນຈັນວານນີ້ ຫລັງຈາກທີ່ໄດ້ສີ້ນສຸດການລອຍນໍ້າ ເປັນເວລາ 53 ຊົ່ວໂມງນັ້ນ ທ່ານນາງມີທ່າທາງອ່ອນເພຍ ໜ້າຕາແດງເພາະຖືກຕາເວັນເຜົາໄໝ້ ພ້ອມກັບຮີມສົບໃຄ່ ທ່ານນາງໄດ້ກ່າວຕໍ່ບັນດາຜູ້ຮ້ອງເຊຍສະໜັບສະໜູນວ່າ ຢ່າສູ່ຍອມແພ້ຈັກເທຶ່ອ ແລະບໍ່ມີໃຜເຖົ້າເກີນໄປ ທີ່ສະແຫວງຫາຄວາມຝັນ ທ່ານນາງເວົ້າວ່າ: “ຂ້າພະເຈົ້າ ມີສານສາມຢ່າງ ນຶ່່ງ ເຮົາບໍ່ຄວນຍອມແພ້ຈັກເທື່ອ ສອງ ທ່ານ ບໍ່ເຖົ້າຈັກເທຶ່ອທີ່ຈະຊອກຫາຄວາມຝັນ ສາມ ມັນເບິ່ງຄືວ່າເປັນກິລາຂອງຄົນໆດຽວ ແຕ່ວ່າມັນແມ່ນກິລາ ເປັນທີມ ” ໃນເວລາຕໍ່ມາ ທ່ານນາງໄດ້ລົງນອນຢູ່ຕຽງຜ້າໄບ ແລະໄດ້ຮັບການພະຍາບານ ຮວມທັງໃສ່ນໍ້າທະເລ ຫລາຍຮ້ອຍຄົນໄດ້ພາກັນເຕົ້າໂຮມຢູ່ຕາມແຄມຫາດຊາຍ ເພື່ອສະໜັບສະໜູນ ທ່ານນາງ Nyard ໃນຂະນະທີ່ລາວໃກ້ຈະສີ້ນສຸດການລອຍນໍ້າທົນຂອງລາວ ລາວໄດ້ພະຍາຍາມເທື່ອທໍາອິດໃນປີ 1978 ເວລາມີອາຍຸໄດ້ 28 ປີ ການພະຍາຍາມຫລາຍໆເທື່ອຫວ່າງມໍ່ໆມານີ້ຕັ້ງແຕ່ປີ 2010 ມາໄດ້ຖືກຍົກເລີກ ເວລາທ່ານນາງໄດ້ປະສົບກັບຄວາມອິດເໝື່ອຍ ຖືກໂຈມຕີຈາກປາກະພຸນທີ່ມີພິດ ແລະປະເຊີນໜ້າກັບຟ້າລົມຝົນຕົກແຮງ